Suvestinė redakcija nuo 2017-10-31

Įsakymas paskelbtas: Žin. 2013, Nr. 17-861, i. k. 113301MISAK00D1-109

Nauja redakcija nuo 2017-10-31:

Nr. D1-606, 2017-07-12, paskelbta TAR 2017-10-30, i. k. 2017-17108

LIETUVOS RESPUBLIKOS APLINKOS MINISTRAS

ĮSAKYMAS

DĖL DUOMENŲ TEIKIMO Į INFORMACINĘ SISTEMĄ „APLINKOS INFORMACIJOS VALDYMO INTEGRUOTA KOMPIUTERINĖ SISTEMA“ (is „aiviks“) TVARKOS APRAŠO PATVIRTINIMO

2013 m. vasario 6 d. Nr. D1-109

Vilnius

Vadovaudamasis Lietuvos Respublikos aplinkos ministerijos nuostatų, patvirtintų Lietuvos Respublikos Vyriausybės 1998 m. rugsėjo 22 d. nutarimu Nr. 1138 „Dėl Lietuvos Respublikos aplinkos ministerijos nuostatų patvirtinimo“, 9.3 papunkčiu ir Informacinės sistemos „Aplinkos informacijos valdymo integruota kompiuterinė sistema“ (IS „AIVIKS“) nuostatų, patvirtintų Lietuvos Respublikos aplinkos ministro 2009 m. birželio 23 d. įsakymu Nr. D1-350 „Dėl Informacinės sistemos „Aplinkos informacijos valdymo integruota kompiuterinė sistema“ (IS „AIVIKS“) nuostatų patvirtinimo“, 10.1 papunkčiu,

t v i r t i n u Duomenų teikimo į informacinę sistemą „Aplinkos informacijos valdymo integruota kompiuterinė sistema“ (IS „AIVIKS“) tvarkos aprašą (pridedama)

Aplinkos ministras	Valentinas Mazuronis

PATVIRTINTA

Lietuvos Respublikos aplinkos ministro

2013 m. vasario 6 d. įsakymu Nr. D1-109

(Lietuvos Respublikos aplinkos ministro

2017 m. liepos 12 d. įsakymo Nr. D1-606

redakcija)

DUOMENŲ TEIKIMO Į INFORMACINĘ SISTEMĄ „APLINKOS INFORMACIJOS

VALDYMO INTEGRUOTA KOMPIUTERINĖ SISTEMA“ (IS „AIVIKS“) TVARKOS

APRAŠAS

I SKYRIUS

BENDROSIOS NUOSTATOS

1. Duomenų teikimo į informacinę sistemą „Aplinkos informacijos valdymo integruota kompiuterinė sistema“ (IS „AIVIKS“) tvarkos aprašas (toliau – Tvarkos aprašas) nustato duomenų teikėjų registravimo ir duomenų teikimo į informacinę sistemą „Aplinkos informacijos valdymo integruota kompiuterinė sistema“ (toliau – IS „AIVIKS“) tvarką.

2. Šiame Tvarkos apraše vartojamos sąvokos:

2.1. duomenų teikėjas – fizinis ar juridinis asmuo, teikiantis ar privalantis teikti duomenis, nurodytus Informacinės sistemos „Aplinkos informacijos valdymo integruota kompiuterinė sistema“ (IS „AIVIKS“) nuostatuose, patvirtintuose Lietuvos Respublikos aplinkos ministro 2009 m. birželio 23 d. įsakymu Nr. D1-350 „Dėl Informacinės sistemos „Aplinkos informacijos valdymo integruota kompiuterinė sistema“ (IS „AIVIKS“) nuostatų patvirtinimo“ (toliau – Nuostatai), į IS „AIVIKS“, kaip pirminis duomenų šaltinis;

2.2. duomenų teikėjo atstovas – duomenų teikėjo įgaliotas fizinis asmuo, turintis teisę jungtis prie IS „AIVIKS“ ir teikti duomenis į IS „AIVIKS“ duomenų teikėjo vardu;

2.3. duomenų teikimo administratorius – duomenų teikėjo įgaliotas fizinis asmuo, turintis teisę duomenų teikėjo vardu per IS „AIVIKS“ administruoti duomenų teikėjo atstovus ir teikti duomenis į IS „AIVIKS“.

3. Kitos šiame Tvarkos apraše vartojamos sąvokos atitinka Lietuvos Respublikos valstybės informacinių išteklių valdymo įstatyme vartojamas sąvokas.

II SKYRIUS

DUOMENŲ TEIKIMAS

4. Duomenų teikėjai, nurodyti Nuostatų 19.10 papunktyje, norėdami ar privalantys teikti duomenis į IS „AIVIKS“, privalo registruotis šia tvarka:

4.1. IS „AIVIKS“ interneto svetainėje (http://aplinka.lt) užpildyti ir per IS „AIVIKS“ Aplinkos apsaugos agentūrai (toliau – AAA) pateikti paraišką paskirti IS „AIVIKS“ duomenų teikimo administratorių (toliau – Paraiška);

4.2. IS „AIVIKS“ užpildytą ir per IS „AIVIKS“ AAA pateiktą Paraišką atsispausdinti ir pasirašytą duomenų teikėjo vadovo, kai duomenis teikia juridinis asmuo, fizinio asmens, kai duomenis teikia fizinis asmuo, arba fizinio asmens, teisės aktais nustatyta tvarka įgalioto atstovauti minėtiems asmenims, išsiųsti paštu, elektroniniu paštu, kitomis elektroninių ryšių priemonėmis ar tiesiogiai įteikti AAA.

5. AAA, gavusi pasirašytą Paraišką, per 10 darbo dienų ją patvirtina IS „AIVIKS“ arba atmeta, nurodydama atmetimo motyvus. Apie Paraiškos patvirtinimą ar atmetimą Paraišką pateikęs asmuo ir Paraiškoje nurodytas duomenų teikimo administratorius informuojami elektroniniu paštu.

6. Duomenų teikėjai, nurodyti Nuostatų 19.1 ir 19.5–19.9 papunkčiuose, norėdami teikti duomenis į IS „AIVIKS“, privalo AAA raštu pateikti laisvos formos prašymą dėl prisijungimo prie IS „AIVIKS“ duomenų suteikimo, kuriame nurodo duomenų teikėjo atstovo vardą, pavardę, pareigas ir Nuostatų 16 punkte nurodytą IS „AIVIKS“ tvarkomų duomenų kategoriją (-as) pagal tai, kokius duomenis duomenų teikėjas teiks. Duomenų teikėjo vadovo ar jo įgalioto asmens pasirašytas laisvos formos prašymas AAA pateikiamas tiesiogiai, atsiunčiant paštu, elektroniniu paštu ar kitomis elektroninių ryšių priemonėmis.

7. AAA, gavusi 6 punkte nurodytą laisvos formos prašymą, per 10 darbo dienų jį patvirtina bei duomenų teikėjo atstovui suteikia prisijungimo prie IS „AIVIKS“ duomenis arba prašymą atmeta, nurodydama motyvus. Apie prašymo patvirtinimą ar atmetimą prašymą pateikęs asmuo ir prašyme nurodytas duomenų teikėjo atstovas informuojami elektroniniu paštu.

8. Duomenų teikimo administratorius, elektroniniu paštu gavęs pranešimą apie patvirtinimą ir suteiktas duomenų teikimo administratoriaus teises, turi teisę jungtis prie IS „AIVIKS“ ir IS „AIVIKS“ priemonėmis suteikti duomenų teikimo teises duomenų teikėjo atstovams, keisti duomenų teikėjo atstovus, duomenų teikėjų atstovų teikiamų duomenų ir (ar) informacijos apimtis.

9. Duomenų teikėjai, norėdami panaikinti duomenų teikimo administratorių, per IS „AIVIKS“ pateikia paraišką panaikinti IS „AIVIKS“ duomenų teikimo administratorių šio Tvarkos aprašo 4 punkte nustatyta tvarka. Naujas duomenų teikimo administratorius skiriamas vadovaujantis šio Tvarkos aprašo nustatyta tvarka.

10. AAA, gavusi duomenų teikėjo vadovo ar jo įgalioto asmens pasirašytą paraišką panaikinti duomenų teikimo administratorių, per 10 darbo dienų ją išnagrinėja ir patvirtina arba atmeta IS „AIVIKS“ nurodydama atmetimo motyvus. Apie paraiškos patvirtinimą ar atmetimą paraišką pateikęs asmuo ir paraiškoje nurodytas duomenų teikimo administratorius informuojami elektroniniu paštu.

11. Duomenų teikėjų atstovai ir duomenų teikimo administratoriai gauna teises teikti duomenis į IS „AIVIKS“ duomenų teikėjo vardu ar administruoti duomenų teikėjo atstovus tik užregistruoti šio Tvarkos aprašo nustatyta tvarka.

12. Duomenų teikėjai teikia duomenis ir (ar) informaciją per IS „AIVIKS“ vadovaudamiesi atitinkamų duomenų ir (ar) informacijos teikimą reglamentuojančiais teisės aktais bei IS „AIVIKS“ pateiktomis instrukcijomis.

13. Duomenų teikėjų IS „AIVIKS“ tvarkomiems duomenims priskiriamos šios būsenos:

13.1. „Rengiama“. Ši būsena suteikiama IS „AIVIKS“ išsaugotiems, bet atsakingai institucijai nepateiktiems duomenims. Šios būsenos duomenis duomenų teikėjas gali keisti;

13.2. „Pateikta“. Ši būsena suteikiama per IS „AIVIKS“ atsakingai institucijai pateiktiems duomenims. Šios būsenos duomenų teikėjas keisti negali;

13.3. „Grąžintas tikslinti“. Ši būsena suteikiama duomenims, kuriuos atsakinga institucija grąžino duomenų teikėjui tikslinti. Duomenų teikėjui tikslinti grąžinami neteisingi, netikslūs ir (ar) neišsamūs duomenys. Šios būsenos duomenis duomenų teikėjas gali keisti;

13.4. „Priimtas“. Ši būsena suteikiama atsakingos institucijos priimtiems duomenims. Šios būsenos duomenų teikėjas keisti negali.

14. Apie teikiamų duomenų būsenos pasikeitimą duomenis pateikę asmenys informuojami elektroniniu paštu.

III SKYRIUS

BAIGIAMOSIOS NUOSTATOS

15. Duomenų teikėjai atsako už pateikiamų duomenų teisingumą, tikslumą ir išsamumą.

16. Asmenys, pažeidę Tvarkos aprašo reikalavimus, atsako teisės aktų nustatyta tvarka.

_______________

Pakeitimai:

1.

Lietuvos Respublikos aplinkos ministerija, Įsakymas

Nr. D1-606, 2017-07-12, paskelbta TAR 2017-10-30, i. k. 2017-17108

Dėl Lietuvos Respublikos aplinkos ministro 2013 m. vasario 6 d. įsakymo Nr. D1-109 „Dėl Duomenų teikimo į informacinę sistemą „Aplinkos informacijos valdymo integruota kompiuterinė sistema“ (IS „AIVIKS“) tvarkos aprašo patvirtinimo“ pakeitimo